text: [{"text_idx": "#000000", "text": "Reramane\u0301 melah pesan ngae\u0301nang adan, Putu Rumi, sedeng incepa nyatuang Kartika Panedenging Sari. Putu Rumi lekad. Tiang ngadanin Me\u0301me\u0301 Rumi. Reramane\u0301 mula nglah sekeha santhi. Sabilang Saniscara ada doge\u0301n anak kemo mlajahang awakne\u0301 lakar ngalih pajalan ane\u0301 madan melah. Shastra anggon nuturin awak. Apang bisa milah ane\u0301 ence\u0301n beneh, ane\u0301 ence\u0301n pelih. Ye\u0301n suba mautsaha majalan melah lantas nepukin masi gegodan, mirib ento ane\u0301 madan pailehan karma."}, {"text_idx": "#000001", "text": "Uli adan suba katakeh sinah mula demen teke\u0301n ane\u0301 arum-arum, miik, lan nglangenin. Kenehne\u0301 masi apang setata arum, apang nyidaang ngesiuhang kamiikan teke\u0301n anak le\u0301n. Misi pangaptin reramane\u0301, Me\u0301me\u0301 Rumi bisa ngrastitiang de\u0301we\u0301kne\u0301 apang arum buka pangaptin reramane\u0301. Ia masi seleg mlajahang awakne\u0301 magegitan. Sakancan pupuh, kidung, kakawin masi demenina. Kanti maan jatu karma di tongos masanthiane\u0301. Bapa Rucika bani nglemesin. Misi mula dongsok-dongsokanga baan sekeha santhine\u0301. \u201cJuang e\u0301nggalang I Rumi, nyanan anak le\u0301n nyuang. Ia anak ada masi keneha teke\u0301n Made\u0301,\u201c ke\u0301to timpalne\u0301 nongsokang apang e\u0301nggal mabesikan. Mirib mula jatu karma, e\u0301nggal matunggalan. Ke\u0301nke\u0301n kade\u0301n disubane\u0301 nglekadang panakne\u0301 ane\u0301 nomer dua, sage\u0301t gelem uli matulung nge\u0301bat. Neked jumah manjus nglantas pules, dadi nglaut pules. Tusing bakat tulung. Gigis palingne\u0301 Me\u0301me\u0301 Rumi. Bes mara pesan matulung me\u0301bat lantas somahne\u0301 ngalahin. Sing pracaya lakar e\u0301nggal buka ke\u0301to Sanghyang Kalamretiu nyabut urip somahne\u0301."}, {"text_idx": "#000002", "text": "Mirib baan pepes maan tutur indik pajalan mati e\u0301nggal pajalan pangabe\u0301nan somahne\u0301. Me\u0301me\u0301 Rumi mautsaha apang tusing makelo sebet. \u201cAne\u0301 idup mula pamuputne\u0301 lakar mati,\u201c ke\u0301to ia ngrieng di kenehne\u0301."}, {"text_idx": "#000003", "text": "Ia gumanti ngrastitiang awakne\u0301 apang setata miik arum. Tusing awakne\u0301 doge\u0301n astitianga sentanane\u0301 masi. Ia nglah sentana dadua luh muani. Mirib baan pangrastitin me\u0301me\u0301ne\u0301 lanus pajalan idup sentanane\u0301. Ane\u0301 pinih keliha magae\u0301 di Jakarta, ke\u0301to masi panakne\u0301 ane\u0301 luh. Makedua pada melah maan tongos magae\u0301. Kanti di Jakarta nyidaang ngae\u0301 umah melah. Baan kapahne\u0301 sentanane\u0301 maan nepukin me\u0301me\u0301, lantas ajakina ka Jakarta. Ditu nongos."}, {"text_idx": "#000004", "text": "\u201cMe\u0301, mai ka Jakarta. Dini di Bali Me\u0301me\u0301 masi tusing ada sentana ane\u0301 patut ngrunguang. Tiang sinah tusing nyidaang lakar sabilang dina ngrunguang Me\u0301me\u0301. Gegae\u0301n tiange\u0301 liu pesan. Sanja mara teka uli magae\u0301. Buina bisa maan tugas ka durapolo utawi ka duranegara.\u201d"}, {"text_idx": "#000005", "text": "\u201cDepang nyamanne\u0301 I Bapa orahin ngrunguang. Tanah kawitan lan umahe\u0301 ene\u0301 adep doge\u0301n. Ditu di Jakarta ngoyong. Tiang lakar ngayahin Me\u0301me\u0301 ajak belin tiange\u0301. Di Jakarta tusing sanget iju makrama de\u0301sa. Nah, ye\u0301n seger bayune\u0301, ye\u0301n gelem nye\u0301n lakar ngruang Me\u0301me\u0301. Melahan ka Jakarta. Ditu kapah makrama de\u0301sa. Pragat ngitungang ke\u0301nke\u0301n carane\u0301 apang e\u0301nggal maan pipis lan e\u0301nggal sugih. Ye\u0301n suba sugih, lamun ence\u0301n gegae\u0301ne\u0301 lakar pragat.\u201d"}, {"text_idx": "#000007", "text": "\u201cKe\u0301nke\u0301n Me\u0301, nyak ka Jakarta?\u201d"}, {"text_idx": "#000008", "text": "\u201cLamun Putu lan I Luh suba nyak lakar ngayahin me\u0301me\u0301 ngujang tusing? Me\u0301me\u0301 nglah sentana tuah dadua ane\u0301 lakar ngitungang me\u0301me\u0301 manian. Lamun ke\u0301to lakar morahan masi teke\u0301n nyaman bapan Putu-n lan nyaman Luh-e\u0301.\u201d"}, {"text_idx": "#000009", "text": "Me\u0301me\u0301 Rumi morahan lakar ka Jakarta buina tanah bebagianne\u0301 makejang suba adepa. Tusing makelo. Tanah adep sinah lakar e\u0301nggal laku apabuin tanah di Bali marebut nagih meli."}, {"text_idx": "#000010", "text": "Buin manine\u0301 suba alihanga tiket pesawat teke\u0301n sentanane\u0301. Majalan lantas kanti ka Jakarta. Ditu Me\u0301me\u0301 Rumi nongos ajaka teke\u0301n sentanane\u0301 ane\u0301 dugase\u0301 ento enu pada-pada bajang. Uli sukat ento, Me\u0301me\u0301 Rumi tambis tusing tae\u0301n ka Bali ngaturang bakti teke\u0301n kawitan krana suba nyerahang kawitanne\u0301 buina ye\u0301n ka Bali umah ane\u0301 tongosina ipidan suba madep. Ye\u0301n tongos pules dong aluh, ada hote\u0301l makacakan, sake\u0301wala rasa pulese\u0301 tusing patuh. Nongosin umah nye\u0301n kade\u0301n nglahang?"}, {"text_idx": "#000011", "text": "Sekel besik panakne\u0301 ngante\u0301n. Pengawit ane\u0301 muani nyuang anak tusing patuh agamane\u0301 teke\u0301n sentanane\u0301. Timpalne\u0301 ane\u0301 ajaka magae\u0301 bareng-bareng di kantor. Dugas ngawit ngante\u0301n nyak lakar marengin agamane\u0301 ne\u0301 muani, ke\u0301nke\u0301n kade\u0301n, sayan makelo sayan tusing pati inget teken agama kawitanne\u0301 kanti magenti adan suud madan Bali. Paid bangkung anake\u0301 nyambat. Me\u0301me\u0301ne\u0301 suba ngorahin apang tusing magenti agama, tresna ngliput, tusing buin inget teke\u0301n awak padidi. Me\u0301me\u0301ne\u0301 dike\u0301nke\u0301ne\u0301 ngeling, \u201cRatu Bhathara wau titiang e\u0301ling, dados sapuniki kapanggih. Manahang titiang jaga jati-jati ipun subakti pamuputne\u0301 sapuniki.\u201d"}, {"text_idx": "#000012", "text": "Panakne\u0301 ane\u0301 nomer dua masi patuh marengin agaman somahne\u0301, kapah pesan rungu teke\u0301n me\u0301me\u0301ne\u0301 buin. Pragat ngrunguang awakne\u0301 teke\u0301n munduhang kasugihan."}, {"text_idx": "#000013", "text": "\u201cMe\u0301, tiang suba magenti adan lan magenti agama. Jani, tiang tusing ada ane\u0301 negul buin. Me\u0301me\u0301 suba tusing nglah panak buin. Ye\u0301n ipidan saja tiang panak me\u0301me\u0301, jani tusing. Krana suba tusing panak me\u0301me\u0301 buin, me\u0301me\u0301 tusing buin dadi guru rupakan tiange\u0301. Uli jani, pegat mapanak. Lautang Me\u0301me\u0301 ngalih tongos padidi. Kija lautang! Tiang tusing buin rungu teke\u0301n Me\u0301me\u0301. Lakar ngujang ngrunguang Me\u0301me\u0301?\u201d"}, {"text_idx": "#000014", "text": "Nyag tangkahne\u0301 Me\u0301me\u0301 Rumi ningeh munyin panakne\u0301 buka ke\u0301to. Sasukat idup tumbe\u0301n ada bani mamunyi buka ke\u0301to. \u201cMirib ene\u0301 mula karman meme, Tu. Malah pesan me\u0301me\u0301 nyerahang teke\u0301n panyamaan Bapan Putu-ne\u0301 ngrunguang kawitanne\u0301 di Bali. Tanah di Bali buina suba telah madep. Pipisne\u0301 masi Putu ane\u0301 nelahang. Dong ke\u0301ne\u0301 walesan Putu-ne\u0301 teke\u0301n Me\u0301me\u0301?\u201d"}, {"text_idx": "#000016", "text": "Ngeling sigsigan Me\u0301me\u0301 Rumi. Ia ngrasa pelih tusing pati rungu teke\u0301n kawitan. Ia mrasa ponggora teke\u0301n kawitanne\u0301. \u201cRatu Bhathara ampurayang titiang. Titiang sane\u0301 iwang. Titiang kalangkung pracaya ring panak titiange\u0301. Pamuputne\u0301 sapuniki panggihin titiang. Titiang nglungsur padem ring Ratu.\u201d"}, {"text_idx": "#000019", "text": "Adakah Namaku Terselip dalam Doamu?"}]